14 Go nna le bokgoni jwa go dirisa Baebele mo bodireding, ga se kgang fela ya go nopola ditemana. Paulo o ne a bua ka “mafoko a a tlhatswang pelo,” mme le rona re tshwanetse go dira fela jalo. (Bala Ditiro 19:8, 9; 28:23.) Go tlhatswa motho pelo go kaya go dira gore a dumele se a se utlwang. Fa motho a tlhatswegile pelo o kgotsofala mo a simololang go dumela se a se bolelelwang. Fa re tlhatswa motho pelo gore a amogele thuto ya Baebele, re dira gore a simolole go dumela thuto eo. Gore re fitlhelele seo, re tshwanetse go dira gore motho yo re buang le ene a dumele gore se re se buang se boammaaruri. Re ka dira seo ka ditsela tse di latelang. E NE e le mo mosong o o tsiditsana mme go le letsatsi ka Labobedi Sedimonthole 2, 1947, fa setlhotshwana sa bakaulengwe ba ba tloditsweng kwa Bethele ya Brooklyn kwa New York, ba ne ba simolola tiro e kgolo e ba neng ba ikemiseditse go e digela. Tiro ya teng e ne e le boima, mme dingwaga di le 12 tse di latelang ba ne ba ntse ba mekamekane le yone. Kgabagare ka Sontaga, Mopitlwe 13, 1960, ba ne ba wetsa temana ya bofelo ya thanolo e ntšha ya Baebele. Dikgwedi di le tharo moragonyana, ka Seetebosigo 18, 1960, Mokaulengwe Nathan Knorr o ne a gololela batlakopanong ba ba neng ba itumetse bolumo ya bofelo ya Baebele e e feletseng ya Thanolo ya Lefatshe le Lesha ya Dikwalo Tse di Boitshepo ya Seesemane kwa Manchester, Engelane. Sebui se ne sa tlhalosa sentle tsela e botlhe ba neng ba ikutlwa ka yone fa se ne se re: ‘Gompieno ke letsatsi la boipelo mo Basuping ba ga Jehofa lefatshe ka bophara!’ Nngwe ya dikarolo tse di neng di tlhomologile ka thanolo eo e ntšha e ne e ipedisa tota—go dirisiwa ga leina la Modimo mo le neng le tlhaga teng mo mekwalong ya ntlhantlha ya Baebele.